ผู้ถือหุ้นไลฟ์เจ๊งซ้ำซาก จ่อลดทุนฮวบ396ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — บอร์ด LIVE อนุมัติลดทุน 396 ล้านบาท ล้างขาดทุนสะสมทำผู้ถือหุ้นเจ๊งซ้ำซาก IECBLSS เจ็บด้วย อ้างปันผลปี 2553
นายวิชัย เบญจพลาพร ประธาน เจ้าหน้าที่ฝ่ายการเงิน บริษัท ไลฟ์ อินคอร์ปอเรชั่น (LIVE) เปิดเผยว่า คณะกรรมการของบริษัทมีมติให้โอนส่วนเกินมูลค่าหุ้นจำนวน 41,152,355.40 บาท และลดทุนจดทะเบียนที่ชำระแล้วจาก 779.97 ล้านบาท เหลือ 383.97 ล้านบาท หรือลดทุนลงจำนวน 396 ล้านบาท หรือ 3,960 ล้านหุ้น จากมูลค่าหุ้นตราไว้ (พาร์) 0.10 บาท/หุ้น ทำให้ผู้ถือหุ้นเดิม 1 หุ้น เหลือ 0.28 หุ้น
สำหรับสาเหตุที่ต้องลดทุนเพื่อนำมาล้างขาดทุนสะสมกว่า 437 ล้านบาท เหลือขาดทุนสะสมอีกกว่า 8 ล้านบาท ซึ่งน่าจะแก้ปัญหาได้ครบทั้งหมดภายในปีนี้ หากรายได้และกำไรของบริษัทเป็นไปตามเป้าหมาย และหวังว่าจะสามารถจ่ายปันผลจากผลประกอบการงวดปี 2553 ให้กับผู้ถือหุ้นได้
“การลดทุนครั้งนี้ ผู้ถือหุ้นจะได้รับความเสียหายทันทีเพราะลดในส่วนที่ชำระแล้ว” 
ด้านโครงสร้างผู้ถือหุ้นใหญ่นั้น นายชยุตม์ ลี้อิสระนุกูล ถือหุ้นใหญ่อันดับ 1 จำนวน 499.25 ล้านหุ้น หรือ 9.98% รองลงมาคือ นางพวงพันธ์ บูลภักดิ์ ถือหุ้นอยู่ 288 ล้านหุ้น หรือ 6.26% และบริษัท บลิสเทล (BLISS) ถือหุ้นอยู่ 150 ล้านหุ้น หรือ 3.26% หากคิดราคาปิด ณ วันที่ 2 เม.ย. 2553 ที่ราคาหุ้น LIVE อยู่ที่ 0.06 บาท ก็เท่ากับว่าจะทำให้มูลค่าการถือหุ้น BLISS ลดลงจาก 9 ล้านบาท เหลือ 2.52 ล้านบาท หรือเสียหายทันที 6.48 ล้านบาท เพราะจากถือหุ้นที่ถืออยู่จำนวน 150 ล้านหุ้น เหลือ 42 ล้านหุ้น 
ขณะที่บริษัท อินเตอร์แนชั่นเนิลเอนจีเนียริง (IEC) ถือหุ้นจำนวน 118.33 ล้านหุ้น หรือ 7.09 ล้านบาท ก็จะเสียหาย 5.11 ล้านบาท